*Ivan Šaško*

*pomoćni biskup zagrebački*

**Uvod i homilija**

**u euharistijskome slavlju**

za pokojnoga vlč. Petra Repića

*župna crkva sv. Ivana Krstitelja u Zlatar Bistrici*

*Četvrtak, 4. studenoga 2021., u 15 sati*

Kao ljudi se od svojih dragih, kada odlaze na duža putovanja, opraštamo u obiteljskim domovima, na pragovima i vratima, na stajalištima i u raznim lukama, na putovima i dragim nam mjestima. Opraštamo se: riječima, pogledima, zagrljajem, pismima, obećanjima; ponekad pjesmom, a ponekad šutnjom: pamteći osmijehe, zadržavajući suze i sve to povezano nadom ponovnoga susreta…

Draga braćo arhiđakoni i dekani, župnici i župni vikari, subraćo u svećeničkoj službi; dragi redovnici i redovnice, dragi vjernici okupljeni u vjeri na vijest o jednome rastanku koji je stvorio ovaj euharistijski sastanak, zajedništvo u obiteljskome domu Crkve, na pragu i vratima koja povezuju zemlju i nebo; na našemu putu prema vječnosti, na stajalištu i u luci sigurne nade, u slušanju Božje riječi i u daru blagovanja.

Ovdje smo u Božjemu zagrljaju, pod pogledom Duha Tješitelja i Životvorca; ovdje se ostvaruju obećanja koja razmatramo čitanjem nadahnutih spisa, odgovarajući pjesmom, šutnjom, suosjećanjem.

I nema veće sućuti od zajedničkoga euharistijskog slavlja, posebice s onima koje je najviše rastužio rastanak od zemaljske blizine preminuloga svećenika Petra. Zato izražavanju naše sućuti pridružujem i prenosim očitovanu sućut našega nadbiskupa, kardinala Josipa, koji je s nama molitvom i spomenom, misleći na majku Ivanku, na vas: sestro Katarina, šogore Zdravko, nećakinjo Petra i sva rodbino; misleći na vas dragi svećenici koji ste s Petrom posebno dijelili svoj svećenički hod;

misleći na vas, dragi vjernici iz rodne Podravine, iz Svetoga Petra i župe Veliki Bukovec, iz sv. Martina na Muri, iz Novske, iz Barilovićkoga Leskovca, Ladvenjaka i Vukmanića, te na vas, dragi vjernici iz Zlatar Bistrice, gdje je vlč. Petru bila zadnja župnička služba i gdje je zaželio biti pokopan; tu nadomak Svetišta Majke Božje Bistričke.

Koliko je samo njegov svećenički život tijekom četrdeset godina povezao ljudi, ugradio se u živote, primio njihovu radost i bol, bio uz njih Kristovom blizinom i snagom, do samoga kraja na kojemu je i kušnje bolesti i trpljenja nosio u svjetlu otajstva Kristova vazma.

Prečasni Ivica Budinšćak u više mi je navrata spomenuo koliko je velečasnomu Petru bilo stalo da bude dionikom slavlja Svetoga trodnevlja, a osobito blagoslova ove vazmene svijeće koja je danas ovdje pored njegova lijesa, prisutnost Krista i njegova života koji ne prestaje.

Stoga zahvaljujemo Gospodinu ne samo zbog toga jer je *bio* s nama i jer smo ga *imali*, nego zbog toga jer ga *imamo*, zbog toga jer *Gospodin ima i njega i nas*.

I dok za njega od Gospodina molimo da bude blag prema njegovim grijesima, i mi se kajemo, da bi smo čista srca prinijeli hvalu Bogu.

**Homilija**

Liturgijska čitanja:

*1Pt* 1,3-9; *Ps* 23; *Lk* 22, 28-32

**1.** Za ovo sam slavlje izabrao Čitanje i Evanđelje, u kojima nam Bog govori svojom riječju o apostolu Petru i po apostolu Petru. Razumljivo je da je – noseći ime po Apostolskome prvaku i dolazeći iz podravskoga mjesta u kojemu je taj apostol naslovnik crkve – i naš preminuli subrat na osobit način povezan s njime.

No, razlog je i u tome što mi se čini da su to dvije novozavjetne stranice koje, s jedne strane, navješćuju Radosnu vijest te dobro odražavaju osobu i svećeničko služenje velečasnoga Petra, a s druge strane su svima nama vjernicima, a osobito svećenicima, utjeha i ohrabrenje.

Apostol Petar piše svoje poslanice nakon svoga zajedništva s Gospodinom i nakon zadnjega razgovora po uskrsnuću, kada ga Isus pita o ljubavi, kada lomi Petrovu obeshrabrenost, kada otklanja ljušturu napravljenu najprije od prebrzih oduševljenja i umišljenosti, a zatim od malodušja i beznađa, da bi u njemu otkrio slabost koja je jakost, blagost koja postaje stijenom, dovoljno snažnom da drži Crkvu do svršetka svijeta.

**2.** Nije stoga čudno što na početku svoje Prve poslanice Petar blagoslivlja. Zbog čega? Zbog velikoga milosrđa koje je iskusio, zbog Krista uskrsloga koga je susreo, zbog novoga rođenja koje daruje i životnu nadu i neraspadljivost i spasenje.

Nakon toga uvoda govori i nama da je to razlog i naše radosti, bez obzira na kušnje: *Radujte se, makar se sada možda trebalo malo i žalostiti.* U valovima istaknute radosti, njegove riječi i Evanđelje povezuju *kušnje i prokušanost vjere*.

Isus učenicima kaže da su s njime ustrajali „u njegovim kušnjama“. To su Isusove kušnje, ostale su nam sačuvane, do zadnje u kojoj je mogao odbiti smrt na križu. Ali ljubav je tražila posvemašnju predanost, tražila je zadnjega neprijatelja koji se očituje i nama – smrt, da bi joj Kristova ljubav oduzela snagu.

Ta kušnja je pred svima nama. Za nju molimo milost vjere u uskrsnuće. To je sadržaj učvršćivanja u vjeri, za koje je Petru dano poslanje.

Snaga za to dolazi od Gospodina: za učvršćivanje vjere i za čuvanje jedinstva, zajedništva u ispovijedanju vjere u Krista raspetoga i uskrsnuloga. U najstarijemu sačuvanom pisanom spomenu o Kristovu uskrsnuću, u Prvoj Pavlovoj poslanici Korinćanima, čitamo da se Krist ukazao Kefi, to jest Petru, a zatim Dvanaestorici (15, 4). Njemu je dano poslanje do kraja vremena – *da bude svjedok Krista uskrsloga*.

**3.** Braćo i sestre, smrt jednoga od naše subraće svećenika uvijek je za nas svećenike prigoda da se spomenemo zbog i radi čega nas je Krist pozvao, da jasnije vidimo smisao svoga poslanja i ljepotu Crkve.

Isus Petru govori da je Sotona tražio da ih „prorešeta kao pšenicu“. Ovdje u Zagorju, kao i u drugim hrvatskim krajevima, vjerojatno još postoji poneko rešeto, premda se, pretpostavljam, iznimno rijetko koristi. Rešeto ima veće otvore od sita, ali mu je svrha odijeliti. Pitanje je samo kriterija toga dijeljenja, što se želi postići: nešto razlučiti od nečega ili nešto odvojiti da postane slabijim. Božji neprijatelj uvijek unosi podjelu koja u prvi mah može izgledati privlačno, ali je nakana slabljenje, razdvajanje i razdor.

Zemaljski rastanak koji otvara određenu prazninu u vjerničkoj zajednici i u našemu prezbiteriju, govori nam da se ne možemo osloniti samo na svoje snage. One su uvijek nedostatne. Sve što započinjemo treba biti oslonjeno na vjeru u Onoga komu je sve moguće.

U današnjemu trenutku Crkve neodgodivo je potrebno jedinstvo u ljubavi, koja nas čini jedno u Kristu i međusobno. Ne samo općenito u društvu, nego i među svećenicima i vjernicima uvijek postoji kušnja individualizma. I najpametniji i naizgled najsposobniji i najduhovniji svećenik, ako životno nije ugrađen u prezbiterij svoje mjesne Crkve, ne donosi ploda, ne ostavlja u životima ljudi utisnut Kristov, nego svoj lik, koji traje kratko. Biti svećenik, a nastojati to biti bez povezanosti u prezbiterij sa sobom nosi puno proturječnosti.

Samo u svećeničkome zajedništvu, i sa svim kušnjama na koje se u njemu nailazi; samo u suradnji kojoj je prva briga zajednica vjernika, možemo biti oslonac i sigurnost svojim vjernicima koji za nas mole i kojima je stalo do dobrih svećenika.

**4.** Govorim to u ovome trenutku kada se opraštamo od svećenika Petra koji je svjedočio tu povezanost, brigu za zajedništvo; koji je pomagao subraći i kojemu je bilo stalo da i mlađi prepoznaju od čega Crkva živi.

Uvijek me iznova nadahnjuje riječ apostola Pavla koji Korinćanima kaže: mi nismo gospodari vaše vjere nego “suradnici vaše radosti” (συνεργοί ἐσμεν τῆς χαρᾶς ὑμῶν: *2Kor* 1, 24) Čini mi se da bi ta sintagma – *suradnik radosti –* dobro opisala i sažela život našega subrata Petra.

*Suradnik radosti* i u kušnjama, osobito najvećima, u župi u kojoj se nagledao plača i progonstva, smrti i strepnja, ali i velikih milosti i radosti kojih je on bio suradnik te kao takav povezivao ljude, tješio, pomagao, okupljao i stvorio prijateljstva koja sežu i izvan hrvatskih granica. Njegova briga za žive i pokojne, za ljude koji su bili prepušteni zaboravu i nepravdi ostaje kao dragocjeni zalog budućega. Siguran sam da će ga naročito u karlovačkome kraju vjernici čuvati u spomenu koji nadahnjuje.

Došao je ovamo, u župu kojoj je naslovnik i zaštitnik Kristov preteča koji je ponavljao: *Nisam ja*, da bi uputio na Krista; došao je u crkvu i u nizu prikazanih apostola na zidu na prvome mjestu svjedokâ Kristove prisutnosti i radosti vjere pronašao Petra, zagovornika koji druge učvršćuje u vjeri.

Sada molimo Gospodina da na njemu ostvari svoje riječi i da uđe u nebesko kraljevstvo, za njegov stol, u njegovu radost, jer je bio vrijedan suradnik i darivatelj Božje radosti. Nije li to dvoje: radost i čvrstoća vjere, vidljivo i u ovome slavlju?

Ova vazmena svijeća dogorijeva kao svaki zemaljski život, ali se Kristovo svjetlo ne gasi. Ono živi u istini Kristova milosrđa i svetosti, vidljivima u ljudima koji se odazivaju da budu službenici sa štolom, pliticom i kaležom, natopljeni blagoslovljenom vodom i rascvjetali na radost svojih bližnjih.

Amen.